MAGYAR 
KÖSZÖNTŐKÖNYV

ÚJÉVRE, NÉV- ÉS SZÜLETÉSNAPOKRA 
VALÓ
MAGYAR- ÉS NÉMETNYELVŰ KÖSZÖNTŐK 
VÁLOGATOTT GYŰJTEMÉNYE 
VERSBEN ÉS PRÓZÁBAN

SZERKESZTETTE
K. V.

III. KIADÁS.

EISLER G. KIADÁSA.
BUDAPEST, VI., ANDRÁSSY-ÚT 33.

KÖSZÖNTŐK ÚJÉVRE.
Szülőknek.
I.
Habár nagyon kicsi vagyok,
Kívánságim mégis nagyok;
Titeket bú, baj ne érjen,
Még nagyon sok ó- s új évben.
	
Érjétek el, jó szülőim,
Nagyon sokszor az új évet,
S adjon Isten békességet,
Jólétet és egészséget!
	
II.
Ismét vége van egy évnek,
Melyben drága szüleim
Szeretettel vezetének
Az élet ösvényein.
	
Vegyétek e szeretetért
Hálás köszönetemet!
Isten éltesse sokáig
Az én jó szüleimet!
	
III.
Édes kedves jó szüleim,
E nagy napnak reggelén,
Fogadjátok el jó szívvel,
Mit jó szívvel nyújtok én.
	
Fogadjátok el hálámat
Ama nagy szeretetért,
Mely bölcsőmtől kezdve engem
Híven mind máig kísért.
	
IV.
Vegyétek jó kívánságom:
És az Isten hallja meg:
Hogy a mit csak ti kívántok,
Az új évben adja meg.	
Adja Isten főképp, hogy én
Jó gyermeketek legyek,
Hogy miattam szomorúság
Soh’se érje szívetek.	

Sőt adja, hogy kedveteket
Minden nap nevelhessem,
Titeket pedig boldogan
Isten soká éltessen!

Atyának.
I.
Új évnek hajnala
Derengett újra fel,
A hála érzete
Szívemben újra kel.
	
Légy boldog jó atyám,
Élj még soká vígan,
Osztozz bőségesen
Az ég áldásiban.
	
II.
Gyermekedtől fogadd atyám,
Szeretete zálogát:
Tiszta, hű szívéből fakadt
Szerencse-kívánatát.
Elmúlt már az ó-esztendő,
Sohasem tér vissza többé;
Oh, de, tudom, szereteted
Új lesz hozzám örökké.
	
Ez új év is, amely ma ránk
Olyan szépen virradott,
Áldástelve virrasszon rád
Jó atyám minden napot.
Gyermeked növelni fogja
Boldogságod, kedvedet,
Élvezd soká a rózsákat
S ne érezz töviseket.

Anyának.
I.
Anyám, anyám, te drága jó anyám!
Új év napján köszöntlek melegen;
Kinek jósága bőven hulla rám,
Légy boldog hosszú, hosszú életen.
Őrizze Isten drága életed,
Bú és bánat ne érjen soha,
Minden nap hozzon új üdvöt neked,
Legyen újabb örömök záloga.
Éltessen Isten számos évekig,
Áldva szeressenek hű gyermekid!
	II.
Hogyan tudnám kimondani
Én neked mit köszönök,
Soh’sem tudom meghálálni,
Legyen éltem bár örök.
De azért hő kívánságom,
Anyám, kedvesen veszed:
Adjon Isten számos évig
Derült, boldog életet.

Nagyapának vagy nagyanyának.
Lelkem, jó nagyatyám (nagyanyám),
ez új év reggelén
Jó kivánatimmal hozzád sietek én.
Kívánom: nagyatyám családja körében
Még számos évekig boldogságban éljen!
	Bánat, szomorúság messze elkerülje,
Csak vidámság, öröm lakozzék körülte,
Bennünket, mint eddig, oly forrón szeressen,
És életünk útján óva vezetgessen.
Bölcs belátásával oktasson, neveljen,
Szerető szívével ránk gondot viseljen.
	
Kérni fogom Istent, hallja meg imámat
Hogy tartsa meg soká kedves nagyatyámat.
Kegyelme tárházát árassza fejére,
Bú, keserv ne szálljon szívére, lelkére.

Nagyatyához.
Hőn köszöntöm hű szívemből
Az új évnek hajnalát,
Hogy öröm közt tiszta fényben
Virradt az föl tereád.
Tereád, óh hálás szívből
Kedvelt, drága nagyatyám,
	Aki a múlt évben annyi
Áldást halmozál reám!
Csendes béke szép virági
Koszorúzzák éltedet,
S élj közöttünk, jó nagyapa,
Számos boldog éveket.

Nagyanyának.
Fogadd el szívesen
Kedves jó nagyanyám,
Mit ez újév napján
Hálás szívem kíván.
Sok újévet érj meg
Köztünk szerencsével,
	Halmozzon el az ég
A jóban bőséggel.
Boldog új esztendőt
Adjon Isten sokat,
Hogy boldogan élhess
S boldogíts másokat.

Nagybátyának.
I.
Jó nagybátyám, derült arccal
Lépek én most te eléd!
Kívánván új esztendőre
Áldjon meg téged az ég!
Lengjen feléd lágy szellőként
Keblem hő kívánata:
Légy boldog s örömet adjon,
Az új év minden szaka!
	
Mit szívem neked hoz,
Fogadd ajándokom,
Szeretet érlelé,
Szeretettel hozom.
Ki annyi jót tevél már énvelem,
Oh kedves bácsikám, fogadd
üdvözletem.
	
II.
Te nagy jó Istenem,
Hallgasd meg hő imám:
Oh áldd meg dúsan az
Én kedves bácsikám.
Ki annyi jót tevél már énvelem;
Oh kedves bácsikám, fogadd
üdvözletem.
	
Derültté varázsold
Áldásos életét,
Ne borítsd rá soha
A gondok fellegét.
Ki annyi jót tevél már énvelem,
Áldjon meg ezerszer az én jó
Istenem!

Nagynénének.
Mást új év-ajándékul
Nénikém nem adhatok,
Mint hálámnak érzelmeit,
Miktől szívem feldobog.
	Bármily hosszú legyen éltem,
Soha el nem felejtem,
Gyenge gyermekségem óta,
A mit tettél érettem.
	
Legyen hát az ég áldása
Mindenkoron te veled,
Teljesedjék minden vágyad,
A mint azt megérdemled.

Keresztszülőknek.
I.
Kedves keresztatyám.
S édes keresztanyám,
Köszöntlek titeket
Ez új év hajnalán.
	
Legyen ez éven át
Az úr vezéretek,
Szerencse és áldás
Kövesse léptetek!
	
Bús, kietlen téli álmát
Alussza most a természet,
Mező füve, lomb és a virág
Lehullt és elenyészett.
	Csak két virágdíszük most is
Melyeket nyújt keresztlánya.
Az egyik a hő szeretet,
A másik az igaz hála.
	
II.
Ez új évnek szép reggelén
Ajándékul mit adjak én?
Mit adjak én, árva, neked,
Ki utamat egyengeted?
	
Te vezérled életemet,
Híven kísérve léptemet,
Atyám vagy jó atyám helyett,
Kit a sír hantja elfedett.
	
Szívem miként hálálja hát
Jó tetteid gazdag sorát?
Ez új évnek szép reggelén
Ajándokul mit adjak én?
	Fogadd, fogadd e hű szívet!
Mely mindenével a tied:
Amit nyújt a szegény árva,
szeretet, forró hála!

Jótevőhöz.
I.
Elszállt, elszállt egy esztendő,
De emléke megmaradt,
S meg is marad, míg e szívben
Él egy érzet, dobbanat.
	
Tetteidnek szent emléke
Nem száll szűmből, nem soha,
Legyen bár az életösvény
Rózsás, avagy mostoha.
	
II.
Mélyen írtam kebelembe
A te drága nevedet,
Mélyen írta oda azt a
Hála és a szeretet.
	
Oh, mert hogy fizesse lelkem
Másként áldó tetteidet,
Mint ha híven lángol érted
Benn a hála-érezet?!
	
Híven lángol és naponkint
Küld fel érted hő imát!
Hogy napjaid boldogságban
Élhesd számos éven át!

NÉV- ÉS SZÜLETÉSNAPRA.
Atyának.
I.
Kedves atyám,
Névnapodnak (születésed) ünnepére
Azt óhajtja kebelem:
Éltesd drága jó atyámat,
Kegyelmes jó Istenem!
		
II.
Légy üdvöz ma
Névnapodnak (születésed) ünnepén
Melyen olyan kimondhatlan
Nagy örömet érzek én.
	
S hű szívem ma azt óhajtja,
Érd meg sokszor e napot!
S adja isten, életedben
Víg legyen minden napod!
	
III.
Légy köszöntve ezen rég várt
Napnak ékes hajnalán,
Légy köszöntve tiszta szívből
Drága, szeretett atyám!
Vedd e kis dalt, neked zengi
Ezt a hála érzete,
Mely ha ma is néma volna,
Föld s ég ellen vétene.
	
Istenemet arra kérem,
Legyen vidám életed,
Mint patak a virágok közt,
Fussad át az életet.
Szívedben igaz boldogság
Gyöngyei ragyogjanak,
És az égnek áldásai
Rád bőségben hulljanak.
	
IV.
Légy üdvöz! Oh e szép napon,
Mely nekünk drága, szent;
Mely oly tiszta örömmel
Évente ránk köszönt.
E napon mint köd elenyész
A bú, gond, fájdalom:
Örömünk visszhangozza ma
A völgy és a halom.
	
Imánk az ég felé repül,
S az Úr figyel reánk,
S kívánjuk boldogságodat,
Te drága jó atyánk.
Jóságodat bő áldással
Jutalmazza az ég,
S örömnapunknak hajnala
Ragyogjon sokszor még.	

Anyának.
I.
Koszorút kötöttem
Szívem érzéséből,
S neked nyújtom anyám,
Gyermeki hűségből.
	
Neved ünnepére
(Születésed napján)
Eme kívánsággal;
Árasszon el dúsan
Az ég szent áldással.
	
II.
Anyám, hogyha gazdag volnék,
Kincsem volna temérdek
Nem tudnám visszafizetni
Amit tettél, teneked.
Ámde nincsen semmi kincsem,
Azt kívánom: áldjon Isten,
Legyen élted hosszú, vidám
S szeress engem, drága anyám!
	
A kertnek kis fájacskája
Ha jő a kikelet,
A kertész fáradalmiért
Sok gondja, - ápolásiért
Virágival fizet.
Te vagy lelkem vezére,
A kertész és én a fa:
Azért sok fáradalmadért,
Lelkem, mint tiszta hálabért,
Virágit nyújtja ma.
	
Szeretet és a hála
Virágait adom,
S ehhez így szól kívánatom:
Légy boldog életutadon,
Te védő angyalom.

IV.
Vedd szeretett jó anyám,
Vedd üdvözletem,
Minden jóra, mit tevél,
Hűn emlékezem.
Soká virágozzék még
Drága életed,
Gyermekednek élte is
Boldog így lehet.
	
Csak ha engemet szeretsz,
Vagyok boldog én,
Mert hő kebled drága paizs
Éltem küzdelmén.
S hogy élted boldog legyen, -
Mindig jó leszek,
Ég felé jólétedért
Szeretet és hála nyújt
Esdeklő kezet.

Nagyapának vagy nagyanyának.
Fogadd el e napon
Fogadd el, nagyapám,
Mit dobogó szívem
Most és mindig kíván.
Legyen élted hosszú,
Örömökkel teljes,
Érjen minden, mi jó,
Neked hasznos, kedves.
	Szeretetem zálogát vedd,
Vedd, oh kedves nagyanyám,
A te szerető szívedből
Sok, sok áldás hulla rám.
Lekönyörgöm hálajelül
Kedves nagyanyám néked,
Hogy ez áldás gyümölcsivel
Édesítse az élted.
	
Hű unokád kéri Istent
Legyen élted hosszú még,
Zavartalan boldogságban,
Hosszúra nyújtsa az ég!

Nagybátyának vagy nagynéninek.
I.
Nagy nap van ma, nagy nap,
Kedves neved (Születésed) napja!
Virágit szíveden
A boldogság hajtsa!
Vágyad teljesültét
Mindenkor megérjed;
Öröm rózsáiból
Legyen szép füzéred.
	
Dúsgazdag áldással
Teljék minden napod:
Szerencse kisérje
Minden pillanatod!
Drága neved (Születésed) napját
Számtalanszor érd meg,
Legszilárdabb karján
Örök egészségnek!
	
II.
E nagy nap ünnepén
Légy üdvöz bácsikám!
Fogadd, a mit neked
Kicsiny szívem kíván.
	
Ragyogjon még soká,
Élted szép csillaga,
Boldog legyen élted
Minden pillanata.	
Kedves néni szálljon reád
égi áldás özöne
Legyen a te jó szívednek
Minden percben öröme.
	Ne borítsa élted egét
Gond, bajok, bú fellege
Ezt kívánom annak, aki
mindig szerete.	

Keresztatyához.
Édes kedves keresztpapám,
Azt kívánom nevednapján:
Teljesüljön kívánságod,
Legyen teljes boldogságod!
	A jó Istent arra kérem,
Hagyja nekem azt elérnem,
Hogy te késő öregségben
Légy boldog s jó egészségben!	

Keresztanyához.
Szeretett keresztanyám,
Te vagy második anyám,
íme nevednek napján,
Én is jöttem szaporán,
Hogy kitárjam szívemet,
És megmondjam teneked
Hálás köszönetemet
	Azért, mit jó szíved tett.
Kívánom, hogy soká élj!
S mit szíved vágy és remél,
Teljesedjék életedben
S engem tarts meg jó szívedben.

Gyámatyához.
I.
Eljöttem, drága gyámatyám,
Eljöttem én, az árva,
E nagy nap reggelén, melyet
Szívem, régóta vára.
	
De mit kivánjak én neked,
Te lelkek legnemesbje
S számtalan jó tetteidet,
Ajkam miként köszönje?
	
II.
Te védsz, te ápolsz engemet
Áldó szülői gonddal,
Őrködve életem fölött
Miként csak égi angyal
	
Oh légy megáldva mindezért
Az égtől százezerszer -
Legyen örömben dús szíved
Mint gyöngyiben a tenger	
Mit én megadni nem tudok
Adjon jutalmat Isten 
Itt hosszú boldog életet
S örök hazát amott fenn!

Jótevőhöz.
Mi volnék én nálad nélkül?
Elhagyott, szegény gyermek,
Kit a mostoha világban
A sors csapási vernek.
	S mi vagyok én te általad,
Tisztelt drága jótevőm?!
Gyermek, kire a jövőben
Boldogság vár és öröm.
	
És mindennek okozója
Te voltál, vagy és leszesz,
A mi engem hozzád örök
Hálára lekötelez.

Újévre.
Drága Szüleim!
Ma van újév napja. Bár az év mindennapjában, de különösen ma hálásan gondolok számtalan jótéteményetekre. Áldjon meg benneteket az Isten mindazokért a jókért, a melyekben engem nemcsak a lefolyt évben, de egész éltemen át részesítettetek. De nemcsak szavakkal fejezem ki hálámat, hanem minden erőmmel azon leszek, hogy nektek minél több örömet okozzak, ígérem, hogy reményeitekben nem fogtok csalódni. Adjon az ég nektek hosszú életet, gondtalan napokat, állandó egészséget. Az Isten minden áldását kéri rátok szerető hálás fiatok (leányotok)
N.

Édes jó Szüleim!
Zordon tél van, sehol semmi fény, az emberek dideregve sietnek az utcákon, a természet halott; de szívemben forró érzelmek lángolnak, az irántatok való szeretet, tisztelet érzelmei s hangosan szól lelkemben egy szép dal, a hála szent dala. Az év forduló napja van. Egy év múlt el, rátok nézve telve bajjal-gonddal, reménnyel és kétséggel; rám nézve örömben, egy kis munkában, vidám gondatlanságban. Az új év napján gondolok arra, hogy gondoskodástokért mily kevés örömet szereztem nektek, bár gyakran éreztem rajtam aggódó tekinteteket. De most érzem, hogy mit köszönök én nektek s ígérem, hogy munkásságommal fogom meghálálni fáradozástokat. Kívánom, hogy a jó Isten, hisz úgy is csak ő jutalmazhatja meg a szülőket jó gyermekeikért, óvja meg kedves szüleimet minden bajtól. Adjon nektek soha nem hanyatló testi és lelki erőt; nekem pedig kitartást, hogy megmutathassam, mily igazán szerető és hálás fiuk (leányuk).
N.

Szeretve tisztelt jó Atyám!
Ismét egy év múlt el. Az új év első napján a letűnt évre pillantok vissza. S midőn így visszatekintek, csak akkor érzem, mily sok jóban részeltettél drága jó atyám, mennyit fáradtál érettem, mily sok jó tanácsot adtál, s mily szívesen buzdítottál. Mint a korán szárnyára bocsátott madár vissza-visszafordul fészkéhez, úgy én is, távol tőled visszavágyom otthonunkba. Szeretnék előtted leborulni s kezeidet csókokkal borítva rebegni el hálámat. De nem tehetem. Fogadd hát e hideg sorokban forró köszönetemet jóságodért. Az Istent kérem, adjon neked hosszú, boldog életet s nekem erőt hálám, ragaszkodásom bebizonyítására.
Kezeidet csókolja hálás fiad
N.

Drága Anyám!
Tőled távol kell töltenem az új év első napját. Az intézetből nem bocsátottak el a rossz idő miatt. De lelkemmel, egész szívemmel nálad vagyok édes jó anyám s kebledre borulva hálám, szeretetem egész hevével kívánom: adja Isten, hogy sok boldog új évet érj meg. Fogadom, hogy én soha nem fogok neked bánatot okozni, hanem rajta leszek, hogy minél szebb, boldogabb napokat élj. Áldjon meg az Isten mind a két kezével.
Szeresd kézcsókoló hálás leányodat (fiadat)
N-t

Kedves drága Atyám (Anyám)!
Kinek tartozom legtöbb hálával e földön, mint neked? Kit kellene még jobban szeretnem, mint téged? S mégis most, midőn az új év napján irántad érzett bálámat és szeretetemet ki akarom fejezni, nem jő alkalmas szó tollamra. De mely szó fejezhetné is ki méltóan azon ki nem magyarázható, de örök s lángoló érzelmeket, amelyek a jó gyermek szívét drága szülője iránt mindenkor eltöltik?
Az új év napján egy kis kérésem van Istenhez s egy te hozzád, édes jó atyám (anyám). Kérem az Istent, hogy téged halmozzon el legjobb áldásaival: téged pedig arra kérlek, szeresd ezentúl is őszintén szerető, tisztelő hálás fiadat (leányodat)
N-et.

Kedves Nagyszüleim!
Örömtől dobogó szívvel sietek az Önök üdvözlésére. Mily boldog vagyok, hogy új év napját megérték velünk együtt s kívánom, hogy szerető család, hálás unokáik körében hosszú, boldog életet éljenek. Imádságomban bizalommal fordulok a jó Istenhez, kérve őt, hogy Önöket számunkra még sokáig megtartsa.
Sok boldog új évet kíván kézcsókoló hálás unokájuk
N.

Drága Nagyszüleim!
Nem mulaszthatom el, hogy újév napján szívem egész melegével ne üdvözöljem Önöket, a kik irántam mindig oly benső gyengéd szeretetet tanúsítottak. Kívánom, hogy az új év minden napja hozzon Önöknek újabb és újabb örömöket; adjon az Isten tartós egészséget, s engedje meg, hogy unokáik szeretetében még nagyon sokáig gyönyörködhessenek.
Kezeiket csókolja hálás unokájuk
N. N.

Édes jó Nagyatyám!
Nemcsak az öregség iránt való tisztelet, de szívem benső hálája és szeretete is ellenállhatatlanul ösztönöz arra, hogy újév napján őszinte s forró kívánságaimat önnek kifejezzem. Kívánom, hogy az ég a mint megezüstözte fürtjeit, úgy aranyozza be a boldogság fényes napsugaraival élte alkonyát. Az Isten engedje, hogy még nagyon sok boldog újévet megérhessen s örömét, büszkeségét találja unokáiban. Szerető kézcsókoló unokája
N. N

Kedves jó Nagyanyám!
Kimondhatatlanul örülök, hogy a jó Isten engedte az új év napját megérnie s újra alkalmam nyílt kedves Nagyanyám iránt legbensőbb szeretetemet is kifejezni. Nemcsak nagyanyám, de anyám helyett anyám is volt mindig oly szeretettel, ahogy csak az édes anya szerethet. S én gyermeki forró szeretettel és hálával kívánom, hogy az egek Ura áldja meg édes jó Nagyanyámat hosszú boldog élettel s engem tartson meg továbbra is szeretetében.
Kezét csókolja hálás unokája
N. N.

Kedves Nagybátyám!
Azon benső szeretettel, amelyet Ön irántam mindig tanúsított, közeledem e napon Önhöz, kedves Nagybátyám. Az év fordulóján jótéteményeiért, melyekben a lefolyt években részesített, igaz szívvel arra kérem a jó Istent, hogy nyújtsa hosszúra életét, tegye oly boldoggá, amint nemes szíve megérdemli s tartsa meg szeretett családja és mindnyájunk örömére.
A kedves Nénikének is az újév napján hasonló jókat kívánok s mindkettőjüket arra kérem, hogy szeretetüket ne vonják meg tőlem ezentúl sem. Szerető unokaöccse
N. N.

Kedves Nagybátyám!
Az őszinte szeretet és hála indítanak arra, hogy a mai napon szívem üdvkívánatait Önnek kifejezzem. Ama sok jóért, amelyben kedves Nagybátyám engem részeltetett, most még csak őszinte szeretettel s igen szívből fakadó jó kívánságokkal fizethetek. Adja az ég, hogy kedves Nagybátyám nemes munkássága mindig sikert arasson s ne múljék el fölötte az új évnek egy napja sem, mely ne töltené el lelkét a megelégedésből fakadó boldogsággal. Óvja meg az Isten minden bajtól s nyújtsa hosszúra drága életét.
Isten áldja meg kedves Nagybátyámat minden jóval. Szeretetébe ajánlja magát hálás öccse
N. N.

Édes Nénikém!
Fogadja az új év napján igaz szeretetem és ragaszkodásom kifejezését. Ha mindenki, aki jó szívét ismeri, szereti, mennyivel inkább én, aki annak jóságát oly gyakran éreztem és élveztem.
Tiszta szívből kívánom, hogy még számtalanszor érje meg boldogan és egészségben az új év napját. Jó szívének nyugalmát ne zavarja a legkisebb kellemetlenség sem, boldogságának fényes egét ne borítsák be fellegek soha. Legyen nekem mindig az én aranyos jó nénikém, mint én maradok mindig kézcsókoló hálás szerető húga
N.

Kedves Nagynéném!
Sokat köszönhetek Önnek leggyengébb korom óta s nagyon nehezemre esik most, hogy nem kedves családi körében, hanem a messze távolból kell kifejeznem új év napján drága Nénikém iránt érzett szeretetemet s hálámat. De idegenek között kétszeresen érzem az Ön jóságát s hálám felfakadó virágait egy koszorúba fűzve annál belsőbb szeretettel küldöm. Isten tartsa meg édes Nénikémet szerettei javára még igen sokáig. Hasonlítson élete viruló tavaszhoz s ne érje azt fagy és dér soha. Legyen boldog, ne legyen soha legkisebb oka sem a bánatra és még sokáig szárítsa fel a bánkódók, a szenvedők könnyeit.
Engedje, hogy tovább is szerettei közé számíthassa magát hálás, szerető unokahúga
N. N.

Kedves Keresztatyám!
Új év napján különösen visszaemlékszem, kedves keresztatyám, az Ön számos jótéteményeire. Hálával gondolok azokra s bármennyire óhajtanám is ékes szavakban tolmácsolni igaz hálámat és ragaszkodásomat, nem tudok egyebet mondani, mint ez egyszerű áldást: Áldja meg az Isten minden jóval. Kérem az Istent, engedje meg, hogy ezt a napot nagyon sokszor megérhesse kedves keresztanyámmal együtt, családja örömére. Engem pedig tartson meg továbbra is jóságos szívében, mint a hogy szeretetére mindenkor méltó akarok is lenni.
Tisztelő hálás keresztfia
N. N.

Kedves Keresztanyám!
Nem mulaszthatom el a szép alkalmat, amelyet új év napja nyújt, hogy kedves Keresztanyám iránt érzett belső ragaszkodásomnak, hálámnak, bár egyszerű szavakban kifejezést ne adjak. Hisz oly sok jót, annyi gyengédséget, oly megindító anyai szeretetet tapasztaltam Öntől, hogy úgy kell szeretnem, mintha maga édes anyám volna.
Igaz szívvel kívánom, hogy áldja meg a szeretet Istene jóságáért, engedjen számos új évet boldogságban megérnie s családja boldogsága legyen legszebb jutalma önzetlen fáradozásainak.
Tisztelt keresztatyámnak is számos boldog új évet kívánva s magamat drága jó keresztanyám szeretetébe ajánlva vagyok igaz szeretettel és hálával kézcsókoló keresztlánya
N. N.

Szeretve tisztelt Gyámom!
Míg más gyermekek e napon szüleik iránt érzett szeretetüknek és hálájuknak adhatnak kifejezést, én nem vagyok oly boldog. De éppen nem vagyok boldogtalan, hisz Ön, szeretett Gyámom, nemes lelkének jóságával feledtetni igyekszik velem a nagy veszteséget, mely szüleim elhunyta által ért. Legyen áldva érte.
Én a legbensöbb gyermeki ragaszkodással és mélyen átérzett hálával üdvözlöm Önt új év napján, mert érzem, hogy nagyon-nagyon sokkal tartozom Önnek. Addig is, míg hálámat tettekkel is bebizonyíthatom, kérem az árvák Istenét, áldja meg kedves Gyámomat minden áldásával, engedjen megérni számos új évet a legteljesebb boldogságban forrón szeretett családja boldogítására.
Engedje meg, hogy én is szerettei közé számíthassam magamat. Igaz szeretettel vagyok hálás gyámfia (gyámleánya)
N. N.

Kegyes Jótevőm!
Mint a harmat, mely a virágra hull, ha a nap melege eloszlatja is, nem vész el, hanem a növénynek életét táplálja, üdévé, virágzóvá, gyümölcsözővé teszi, olyan a jótétemény is, mely a szenvedőket segíti.
Ilyen szenvedő, elhagyott, szegény szülők gyermeke (vagy árva gyermek) voltam én is; de Ön (v. Nagyságod, Méltóságod stb.) pártul fogott, felemelt a nyomorból s lehetővé tette, hogy tanulhassak.
Érzem, mint fakadnak lelkemben a hála virágai, a melyeket most, új év napján, egy szerény csokorba fűzve nyújtok kegyes Jótevőmnek, kívánva, hogy az emberiség Atyja áldja meg (Nagyságodat, Méltóságodat stb.) hosszú élettel, zavartalan boldogsággal. Én becsületes szorgalmam által arra törekszem, hogy jótékonyságának gyümölcsét is láthassa az által, hogy az emberi társadalomnak hasznos tagjává lettem.
Hálás tisztelettel vagyok kegyes Jótevőmnek (Nagyságodnak stb.) lekötelezett híve
N.

Név- és születésnapra.
Drága Atyám!
Szívemből örülök, hogy kedves nevenapja (születés napja) újra megérkezett s én őszinte gyermeki szeretetemnek bizonyságát adhatom. Naponkint a legtisztább és legzavartalanabb boldogságot kívánom Önnek, kedves Atyám; de különösen ma szívem legmélyéből kértem a Mindenhatót, adjon Önnek hosszú és boldog életet. Végtelen boldog leszek, ha ő meghallgatja kérésemet. De magam is minden erőmmel azon leszek, hogy soha bár csekélységekkel se okozzak drága atyámnak kellemetlenséget.
Kézcsókoló hálás fia (leánya)
N.

Szeretett jó Atyám!
Nincs nap, mely nekem kedvesebb volna, mint jó Atyám nevenapja (születés napja). Ezen a napon emlékezem legélénkebben azokra a jótéteményekre, amelyekben részesített és gondolok azokra, amelyekben még fog részesíteni. Naponkint hálás szívvel gondolok én ezekre; naponkint imádkozom az Ön jóléteért: de a mai nap különösen figyelmeztet arra, hogy szívem jó kívánatait kiöntsem. Fogadja jó Atyám ezeket, mint legkedvesebb tartozást s azt a biztosítást, hogy szakadatlanul törekszem engedelmesség és gyermeki kötelességeimnek hű teljesítése által jótéteményeire méltóvá lenni.
Legbensőbb gyermeki szeretettel vagyok kezeit csókolva engedelmes fia (leánya)
N.

Drága jó Anyám!
Boldogan, hálával telve üdvözöllek drága nevednapján (születésed napján), édes jó anyám. Fogadd gyermeki szívből fakadó leghőbb jó kívánataimat. Virágot nyújtok át neked s arra kérem az Istent, hogy életed útja is csak virágokkal legyen behintve. Élj soká boldogan, csak azért is, hogy bebizonyíthassam, mily igazán szeretlek s mennyire hálás vagyok jótéteményeidért. Jóságodért mindig csak örömet igyekszik neked szerezni kézcsókoló
fiad (leányod) N.

Kedves Anyám!
Ezen a szép napon fogadd szívesen legőszintébb jó kívánataimat. Soká tartson meg a jó Isten mindnyájunk örömére és boldogságára s engedje, hogy még nagyon gyakran megünnepelhessük drága nevednapját (születésed napját), mely a szeretet és hála ünnepe, ígérem, hogy minden erőmmel azon leszek, hogy engedelmesség és szorgalom által neked minél több örömet szerezzek. Bocsáss meg múlt hibáimért, szeretett jó anyám és bízzál ígéretemben. Szeress ezután is, hidd el, arra méltó leszek. Élj soká, boldogan mindnyájunk boldogítására. Kezeid csókolja szerető engedelmes fiad (leányod) 
N.

Kedves Nagyatyám!
Nagyon örülök, hogy kedves neve napja (születése napja) alkalmat nyújt nekem legforróbb jó kívánságaim tolmácsolására. Éltesse az Isten a legkésőbb öreg korig teljes egészségben és boldogságban, ne zavarja meg élte derűjét semmi gond és bánat. Gondoljon rám, szeretett Nagyatyám, szeretettel, amint mindig hálával és ragaszkodással gondol Önre kézcsókoló unokája
N. N.

Szeretett Nagyatyám!
Drága nevednapján (születésed napján) fogadd unokád legtisztább és legforróbb szerencse kívánatait. Az ég áldásával halmozzon el és kísérjen az élet útján. Adja Isten, hogy mindenkor megelégedéssel tekinthess vissza életpályádra s szerető gyermekeid és unokáidtól övezve még nagyon sokáig és boldogul élj. Még csak arra kérlek, hogy tartsd meg szeretetedben hálás kézcsókoló unokádat
N. N-et.

Drága Nagyanyám!
Ne vesd meg a csekély ajándékot, amit ma nevednapján (születésed napján) a te unokád neked felajánl. Nagyon sok örömöm volt, míg azt készítettem, hisz te oly jó voltál mindig hozzám s nekem oly jól esik most, hogy saját munkácskámmal kedveskedhetem. Legnagyobb örömöm akkor lesz, ha te szívesen fogadod. Fogadd egyúttal azon legforróbb óhajtásom kifejezését, hogy az Ég még nagyon sok éven át sok örömben részesítsen, állandó jó egészséggel megáldjon. Tartsd meg szeretetedben továbbra is szerető hálás unokádat
N. N-et.

Drága Nagyanyám!
Rég vártam e szép napot, drága nevednapját (születésed napját), hogy irántad mindenkor érzett benső szeretetemet és hálámat kifejezhessem. Mily sok jót tettél velem s mennyire szeretsz engem! Áldjon meg azért az Isten legjobb áldásaival s nekem engedje, hogy hálámat szeretetemmel irántad minél tovább bebizonyíthassam. Legyenek napjaid vidámak, mint a derült ég, életed hosszú s boldog, mint a verőfényes nap. Kérlek, édes jó Nagyanyám, szeresd ezután is kézcsókoló hálás unokádat
N. N-et.

Szeretett Nagybátyám!
Kedves nevenapján (születése napján) fogadja szívből fakadó jó kívánataimat. Adja az ég, hogy nemes törekvései sikerüljenek, kívánságai teljesedjenek; adja az Isten vállalataihoz áldását. De adjon jó egészséget is, amely nélkül az élet javai elvesztik értéküket. Teljes boldogság legyen osztályrésze hosszú életen át.
Jóságáért az által iparkodom kimutatni hálámat, hogy magamviselete által törekszem méltó lenni arra, hogy magamat öccsének nevezhessem. Az Isten éltesse sokáig! Szerető öccse
N. N.

Édes jó Nénikém!
Annyi sok jót tett velem, drága Nénikém, hogy én azt soha kellően meg nem hálálhatom s szeretetének annyi bizonyságát adta, hogy én azt méltóan alig fogom valaha viszonozhatni. Most drága nevenapja (születése napja) alkalmából is csak azon jó kívánságokat tolmácsolhatom, azokat is gyarló szavakkal, amelyek lelkemet eltöltik. Áldja meg a jó Isten egészséggel, derült, boldog, hosszú élettel; adjon meg mindent, ami az életet kellemessé teszi s távolítson el minden bajt, a búnak, gondnak még árnyékát is. Arra kérem még, édes Nénikém, hogy tartsa még továbbra is nemes szívében szerető hálás unokaöccsét (húgát)
N. N-et.

Kedves Nagynéném!
Szeretettel és hálával telt szívvel fogok ma tollat, hogy kedves Nagynéném drága nevenapja (születése napja) alkalmából legjobb kívánataimat tolmácsoljam. A jó Isten tartsa meg kedves Nagynénémet nagyon sokáig jó kedvben és egészségben; áldásával árassza el s az élet útján csak örömöket találjon. Engem pedig továbbra is tartson meg nemes szívében. Kezeit csókolja szerető húga
N. N.

Keresztatyához vagy keresztanyához.
Névnapját (születése napját) ünnepli ma, szeretve tisztelt Keresztatyám (Keresztanyám)! E napon különösen int engem a hála és szeretet kötelessége, hogy szívem legjobb kívánságait kitárjam s különös bensőséggel kérjem az ég áldását életére. Legyen élete mindig megelégedett, boldog; az élet gondjai, bajai maradjanak távol lelkétől; s oly mosolygó, szép legyen élete folyása, mint a virágos partok között folydogáló pataké. Én legkedvesebb kötelességemnek tartom kedves Keresztatyám (Keresztanyám) élete örömeit tehetségeim szerint szaporítani. Kéri szeretetét továbbra is, s arra mindig méltó igyekszik lenni hálás keresztfia (keresztleánya)
N.

Jótevőnek.
Bár ma, amidőn, kegyes Jótevőm, becses nevenapját (születése évfordulóját) ünnepli, számosan tolmácsolják legjobb kívánságaikat ékes szavakkal, de talán elmondhatom, hogy nincs közöttük egy sem, aki őszintébb szívvel, bensőbb hálával közelednék Önhöz, mint én. Fogadja jó szívvel azt a kívánságot, amit ma az igazi szeretet, az őszinte hála és legmélyebb tisztelettel telt szívből, de egyszerű szavakkal fejezek ki. Adja Isten, hogy kegyes Jótevőm a mai napot még nagyon-nagyon sokszor megérhesse s megünnepelhesse a legjobb egészségben s a lélek vidámságával; legyen része a legteljesebb boldogság, a melyet, ha valaki a földön, úgy Ön valóban megérdemel. Éljen soká az emberiség javára, kedves családja boldogítására. Kérem, kegyes Jótevőm, ne vonja meg tőlem jóságát a jövőben sem, aki vagyok a legmélyebb tisztelettel s legbensőbb hálával lekötelezettje
N. N.